ព្រះអង្គលួន សុវ៉ាតភៀសព្រះកាយ​ទៅ​ប្រទេស​ស្វីស សុំ​សិទ្ធិ​ជ្រក​កោន ខណៈ​មាន​ការ​ចោទប្រកាន់​រឿង​រំលោភ​សេព​សន្ថវៈ
ចាប់​តាំង​ពី​ដើម​ខែ​មិថុនា​ ព្រះ​អង្គ លួន សុវ៉ាត​ ត្រូវ​បាន​ចោទ​ប្រកាន់​ថា​ មាន​ទំនាក់​ទំនង​ស្នេហា​ជាមួយ​ស្រ្តី​មួយ​ចំនួន​ រហូត​ដល់​មាន​ការ​ប្រកាស​ផ្សឹក​ព្រះ​អង្គ​ និង​មាន​ការ​ស៊ើប​អង្កេត​ព្រះ​អង្គ​រឿង«​រំលោភ​សេព​សន្ថវៈ»ផង​ដែរ។​
ភ្នំពេញ — ព្រះអង្គ លួន សុវ៉ាត សកម្មជនសង្ឃល្បីឈ្មោះមួយអង្គ បានចាកចេញទៅប្រទេសស្វីស ដើម្បីសុំសិទ្ធិជ្រកកោន ខណៈព្រះអង្គកំពុងញាំញីរឿងចោទប្រកាន់សន្ទនាស្នេហាជាមួយស្រ្តីមួយចំនួន និងមានការចោទប្រកាន់រឿងរំលោភសេពសន្ថវៈ។ នេះបើតាមព្រះអង្គលួន សុវ៉ាត ដែលបានប្រាប់ VOA កាលពីពេលថ្មីនេះ។ ចាប់តាំងពីដើមខែមិថុនា ព្រះអង្គ លួន សុវ៉ាត ត្រូវបានចោទប្រកាន់ថា មានទំនាក់ទំនងស្នេហាជាមួយស្រ្តីមួយចំនួន រហូតដល់មានការប្រកាសផ្សឹកព្រះអង្គ និងមានការស៊ើបអង្កេតព្រះអង្គរឿង«រំលោភសេពសន្ថវៈ»ផងដែរ។ ព្រះអង្គបានភៀសព្រះកាយទៅស្នាក់នៅប្រទេសថៃមួយរយៈ ហើយព្រះអង្គបានចាកចេញទៅប្រទេសស្វីសកាលពីថ្ងៃសុក្រសប្តាហ៍នេះ។ រហូតមកដល់ពេលនេះ ព្រះអង្គកំពុងស្នាក់នៅប្រទេសស្វីស។ ព្រះអង្គ លួន សុវ៉ាត មានសង្ឃដីកាថា អង្គការសហប្រជាជាតិបានទទួលស្គាល់ព្រះអង្គក្នុងការសុំសិទ្ធិជ្រកកោននយោបាយ កាលពីថ្ងៃទី២២ ខែមិថុនា។ ព្រះអង្គបន្តថា ការផ្សឹកព្រះអង្គមិនមែនជាបញ្ហានោះទេ ប៉ុន្តែសំខាន់អាជ្ញាធរចង់ចាប់ព្រះកាយរបស់ព្រះអង្គដាក់ពន្ធនាគារ។ ព្រះអង្គមានសង្ឃដីកាថា៖ «ក៏ប៉ុន្តែអ្វីនៅពីក្រោយការចាប់ផ្សឹក គឺការចាប់ដាក់គុក ការធ្វើទារុណកម្ម»។ ព្រះអង្គក៏បានច្រានចោលការចោទប្រកាន់នានាលើព្រះអង្គនិងលើកឡើងថាជារឿងនយោបាយ ដោយសារនេះជាការបង្កើតសាច់រឿង បង្កើតហ្វេសប៊ុកក្លែងក្លាយ ហើយកាត់តសំឡេង ដាក់រូបភាព។ កាលពីពេលថ្មីៗនេះ ទំព័រហ្វេសប៊ុកចំនួន២ដែលមួយជាគណនីភាសាខ្មែរឈ្មោះ«លួន សុវ៉ាត»និងមួយទៀតជាទំព័រហ្វេសប៊ុកដែលបង្ហោះវីដេអូ៤ ទាក់ទងនឹងការចោទប្រកាន់ថា សកម្មជនសង្ឃ ព្រះអង្គ លួន សុវ៉ាត មានទំនាក់ទំនងស្នេហា ត្រូវបានលុបចោលមកដល់ថ្ងៃនេះ។ ស្របពេលជាមួយគ្នា ស្រ្តីម្នាក់ឈ្មោះ ទឹម រដ្ឋា ក៏បានចេញមុខដាក់ពាក្យបណ្តឹងថានាងមិនមានទំនាក់ទំនងស្នេហាជាមួយព្រះអង្គនោះទេ ហើយថា ជនមិនស្គាល់អត្តសញ្ញាណបានបង្កើតទំព័រហ្វេសប៊ុកមួយដាក់ឈ្មោះហៅក្រៅរបស់កញ្ញា គឺទំព័រហ្វេសប៊ុកឈ្មោះ Srey Da Chi-Kraeng។ ទំព័រហ្វេសប៊ុកក្លែងក្លាយដែលត្រូវបានបង្កើតកាលពីចុងខែឧសភា ក៏បានបង្ហោះវីដេអូដែលយករូបកញ្ញា ប្អូនស្រីនិងម្តាយ ទៅចោទប្រកាន់ថា មានទំនាក់ទំនងស្នេហាជាមួយព្រះអង្គលួន សុវ៉ាត ដែលព្រះអង្គក៏បានបដិសេធ។ វីដេអូចំនួន ៤ ដែលមានការចោទប្រកាន់ថា ជាសំឡេងរបស់ព្រះអង្គ លួន សុវ៉ាត ត្រូវបានបង្ហោះលើទំព័រហ្វេសប៊ុកមួយឈ្មោះ Srey Da Chi-Kraeng។ នេះជាទំព័រហ្វេសប៊ុកដែលទើបត្រូវបានបង្កើតឡើង កាលពីថ្ងៃទី ៣០ ខែឧសភា ឆ្នាំ២០២០នេះ ដែលមានអ្នកចុច Likes ទៅដល់ជាង ១ ពាន់នាក់។ វីដេអូមួយក្នុងចំណោមវីដេអូផ្សេងទៀតដែលមានរយៈពេលជាង៧នាទី ជាវីដេអូថតចេញពីការហៅសន្ទនាគ្នាតាមប្រព័ន្ធសង្គមហ្វេសប៊ុក ដែលមានឈ្មោះជាភាសាខ្មែរ «លួន សុវ៉ាត»។ ការសន្ទនាគ្នានេះមាននិយាយទាក់ទងនឹងស្នេហា ការប្រើប្រាស់ពាក្យពេចន៍ដូចជាម៉ាស្សា ឈឺខ្នង ឈឺចង្កេះនិងការហៅមកជួបគ្នាផងដែរ។ ចំពេលមានការចោទប្រកាន់រឿងសន្ទនាស្នេហាតាមរយៈវីដេអូចំនួន ៤  ព្រះអង្គ លួន សុវ៉ាត សកម្មជនសង្ឃល្បីឈ្មោះកំពុងត្រូវបានតុលាការខេត្តសៀមរាបសង្ស័យថា បានប្រព្រឹត្តបទល្មើស«រំលោភសេពសន្ថវៈ»។ ព្រះអង្គ លួន សុវ៉ាត បានច្រានចោលការចោទប្រកាន់នេះ និងថាវា ជាការចោទប្រកាន់ក្នុងន័យនយោបាយដើម្បីធ្វើបាបព្រះអង្គ ដោយសារព្រះអង្គជាសកម្មជនសង្ឃដែលចូលរួមការពារយុត្តិធម៌សង្គម និងសិទ្ធិមនុស្សនៅកម្ពុជា៕